《五月二十一夜雨未止六昼夜水涨寇阻无人入城》
元代·方回

昼夜雨滂沱，平畴变海河。
地如随水去，天岂厌人多。
讨叛犹输粟，攻坚未掩戈。
积阴凝杀气，玄造意如何。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。